ຫວຽດນາມເຂົ້າຮ່ວມກອງປະຊຸມຂັ້ນລັດຖະມົນຕີບັນດາປະເທດອາຊຽນ+3
ທ່ານພົນເອກ ເຈີ່ນດ້າຍກວາງ ແລະ ຄະນະຜູ້ແທນ
ເຂົ້າຮ່ວມກອງປະຊຸມ (ພາບ: cand.com.vn)
ວັນທີ 30/9, ກອງປະຊຸມລັດຖະມົນຕີບັນດາປະເທດ ອາຊຽນ + 3 ກ່ຽວກັບການປ້ອງກັນ, ຕ້ານອາດຊະຍາກຳຂ້າມຊາດຄັ້ງທີ 7, ດຳເນີນຢູ່ນະຄອນຫລວງ ກົວລາລຳເປີ ຂອງ ມາເລເຊຍ, ດ້ວຍການເຂົ້າຮ່ວມຂອງບັນດາລັດຖະມົນຕີປ້ອງກັນຄວາມສະຫງົບ, ຕຳຫລວດ, ພາຍໃນບັນດາປະເທດສະມາຊິກ ອາຊຽນ ພ້ອບກັບເຈົ້າໜ້າທີ່ບັນດາປະເທດຄູ່ຮ່ວມມື, ເຈລະຈາລວມມີ ຈີນ, ຍີ່ປຸ່ນ, ສ.ເກົາຫຼີ ແລະ ຮອງເລຂາທິການໃຫຍ່ ອາຊຽນ. ຄະນະຜູ້ແທນກະຊວງຕຳຫລວດ ຫວຽດນາມ ເຂົ້າຮ່ວມກອງປະຊຸມ ໂດຍທ່ານພົນເອກ ເຈີ່ນດ້າຍກວາງ, ລັດຖະມົນຕີວ່າການກະຊວງຕຳຫລວດ ນຳໜ້າ, ກ່າວຄຳເຫັນທີ່ກອງປະຊຸມ, ທ່ານລັດຖະມົນຕີ ເຈີ່ນດ້າຍກວາງ ຢືນຢັນວ່າ: ໃນໄລຍະຜ່ານມາ, ພ້ອມກັບບັນດາປະເທດສະມາຊິກ ອາຊຽນ, ບັນດາອົງການປະຕິບັດກົດໝາຍ ຫວຽດນາມ ໄດ້ຕັ້ງໜ້າຮ່ວມມືກັບອົງການປະຕິບັດກົດໝາຍ ຈີນ, ຍີ່ປຸ່ນ, ສ.ເກົາຫຼີ ໃນການແລກປ່ຽນຂໍ້ມູນຂ່າວສານ, ແບ່ງປັນບົດຮຽນ; ແລກປ່ຽນຄະນະຜູ້ແທນທຸກຂັ້ນ ແລະ ຮ່ວມມືຍົກສູງຄວາມສາມາດປ້ອງກັນ, ຕ້ານອາດຊະຍາກຳຂ້າມຊາດໃຫ້ແກ່ພະນັກງານປະຕິບັດກົດໝາຍ…ທ່ານລັດຖະມົນຕີ ເຈີ່ນດ້າຍກວາງ ສະເໜີບັນດາປະເທດຄູ່ຮ່ວມມື, ຄູ່ເຈລະຈາ ນຳໃຊ້ກອງທຶນຮ່ວມມື ອາຊຽນ + 3 ຢ່າງມີປະສິດທິຜົນ ເພື່ອຜັນຂະຫຍາຍບັນດາໂຄງການຮ່ວມມືດ້ານປ້ອງກັນ, ຕ້ານອາດຊະຍາກຳຂ້າມຊາດ. ແລະ ປາດຖະໜາວ່າບັນດາຄຳໝັ້ນສັນຍາທີ່ບັນລຸໄດ້ຢູ່ກອງປະຊຸມຈະໄດ້ຮັບການຜັນຂະຫຍາຍຢ່າງຕັ້ງໜ້າຈາກຝ່າຍຕ່າງໆ, ຕອບສະໜອງການຮຽກຮ້ອງຮັບປະກັນຄວາມສະຫງົບ, ຄວາມເປັນລະບຽບຮຽບຮ້ອຍຂອງແຕ່ລະປະເທດ, ກໍຄືຂອງບັນດາປະເທດ ອາຊຽນ + 3 ເພື່ອໂລກສັນຕິພາບ, ສະຖຽນລະພາບ ແລະ ພັດທະນາແບບຍືນຍົງ.
(ແຫຼ່ງຄັດຈາກ VOV)